
Duae me res ad opellam hanc in lu- 
cem edendam impellunt ‘ nempe Seminani 
hujus nostri decus y amorque in Josephum 
Sartinium , qui meus fuit patruus magnus. 
Hinc enim honoris aliquid in Semina- 
rium redundare existimo. Siquidem illo - 

rum vitae sunt , a quibus Seminarium hoc 
nostrum suum exorsum est incrementum . 
Hisce Josephi Sartinii ipsius vitam a me 
confectam addendam putavi t ut mei erga 
iUum , a quo mirifice diligebar , amoris ac 
studii monumentum extaret. 

Quidquid vero hoc libelli est , tibi , Eme 
Princeps , dicatum volo. Abs te enim , cu- 
jus virtutem doctrinam et ingenium ad 
grandia quaeque natum non modo nostra- 
tes y sed exterae quoque gentes nunquam 
admiratae sunt satis libello huic non 
exiguum decus ac lumen accessurum con- 
fido. Novi etiam tibi gratissimam inhae- 
rere memoriam hujus Seminarii et Collegii } 
quod , cum nostram regeres Ecclesiam y ca- 
rissimum habuisti , idemque tribus cathedris 
auspicato auxisti. Neque minus tibi cara 
est haec nostra civitas , cujus obtines pa- 
tronatum. Huc accedit 3 quod me tibi mul- 
ta debere profiteor. Qui enim beneficia y 
quae in me contulisti 3 possim oblivisci ? 
Haec tanti semper erunt apud me y ut nui- 

Io unquam tempore queant ex animo meo 
vel excidere vel aboleri . Tot tuis erga me 
beneficiis veluti cumulum accessisse arbi- 
trabor , si hoc munus y quantumvis tenue , 
ac exiguum y humanitate illa , qua polles 
maxima , acceperis , gratumque habueris. 

Istiusmodi spe fretus sacram pur- 
puram demississime deosculor. 

Faliscoduni pridie Nonas Martias an- 
no MDCCCXL1V. 

MICHAELIS MORI 


t . • 5 - 

■ J\Iichael Moras Dublini , urbe 
iti orientali Hiberniae parte primaria , 
aedificiorum pulcritudine ac liberalium 
artium studiis in primis nobili , natus 
est anno JSrae Christianae 1640 Fatritio 
Moor et Maria Do wdal , honestis piisque 
parentibus. Hi mature filium omnibus 
doctrinisy quibus puerilis aetas imbui so- 
let domi erudiendum diligentissime cu- 
rarunt ; qui quum egregia esset ingenii 
docilitate , summamque in primoribus 
capessendis bonarum artium rudimen- 
tis industriam diligentiamque praesefer- 
ret, talem haud dubie jam tum ab ine- 
unto aetate se futurum ostendit , qua- 
lem cognitum postea omnes judicarunt. 
Quibus rebus fiebat , ut de eo parentes 
bene sperarent , sibique fausta omnia 

ominarentur , si filium curae et diligen- 
tiae virorum cum in conformandis pri- 
mae aetatis moribus , tum in litteris 
praemonstrandis excellentium procul e 
patria paternaque domo tradidissent. 

Hac mente in Galliam est missus , 
ibique in collegio Nannetium non magis 
vetustate et fama illustri , quam praece- 
ptoribus celebri sub disciplina patrum 
Oratorii, mirabili, qua flagrabat, discendi 
cupiditate humanas litteras celeriter ar- 
ripuit , ac plurimum studii in graeca 
etiam lingua collocavit ; latinaque cum 
graecis conjungens in utriusque oratio- 
nis facultate mirum quantum excelluit. 
Nec vero hebraicam linguam praeter- 
misit, quo sibi ad rerum divinarum 
disciplinas adjumentum ex ea non me- 
diocre compararet. Tali modo, quasi gra- 
du quodam atque aditu ad altiores fa- 
cultates jacto , Lutetiam Parisiorum mit- 
titur , ut in urbe bonis artibus ac di- 
sciplinis omnibus florentissima , claris- 
simorumque virorum in omni eruditio- 
nis genere in primis referta Philoso- 
phiae ac Theologiae se totum daret. Qui- 

bus in studiis tantam tamque diligen- 
tem operam posuit , ut non aequalibus 
solum , sed etiam praeceptoribus ipsis 
admirationi esset , summoque omnium 
plausu dignus fuerit habitus , qui in ce- 
leberrima ejus urbis Academia laurea do- 
naretur. Quo factum est , ut ab omni- 
bus ejus ingenii fama celebraretur, sum- 
morumque virorum amicitiam ac fami- 
liaritatem sibi conciliaret. 

Tanta nominis commendatione quum 
esset , peracto studiorum cursu , unus 
prae ceteris electus est, qui in collegio 
Grossino Rhetoricam primum, tum Phi- 
losophiam publice doceret. Quo in munere 
per aliquot annos tanta cum laude ac do- 
ctrinae opinione versatus est, ut omnibus 
ejus magisterium probaretur, ac nemo es- 
set, qui non ejus sagacitatem reconditam- 
que eruditionem praedicaret ; in eoque 
cum philosophicae facultatis cognitionem 
non vulgarem illam quidem, sed abstrusam 
ac paucis perviam , tum excellentem ar- 
tis oratoriae peritiam omnes admiraren- 
tur. Nam non modo discipulis suis com- 
monstrabat viam , et , ut fieri solet, di- 

gitum ad fontes intendebat , sed ipsos 
manu prehendebat , ponebatque vestigia 
quae persequerentur. Hac tanta nominis 
celebritate quum Michael Lutetiae mo- 
raretur , in patriam , quae talem tan- 
tumque civem, quum ejus opera maxime 
ipsa indigeret, ab se disjunctum abes- 
se aegerrime patiebatur , agente in pri- 
mis Duce Tiroricellio viro clarissimo, qui 
tum pro rege Hiberniae praeerat, revo- 
catus ac Sacerdos invitus licet ac relu- 
ctans ob tanti muneris sanctitatem factus, 
ab Archiepiscopo Patritio Russellio , qui 
Morum optime cognitum plurimi facie- 
bat, ecclesiastico proventu, honorifico il- 
lo quidem et satis amplo auctus orna- 
tusque est. Summa erat in rebus geren- 
dis Mori prudentia , difficilibusque ne- 
gotiis explicandis expediendisque singu- 
laris dexteritas. Quod quum probe Rus- 
sellius sagacissimo vir ingenio intellige- 
ret , Mori non minus quam Vicarii sui 
Generalis fidei probitatique totius Dioe- 
ceseos procurationem demandavit com- 
mendavitque.Quaiu re ita se ille cunctis 
non modo civibus , sed exteris quoque 

probavit , ut omnibus gratissima esset 
ejus integritas , majoremque in dies fa- 
mam et existimationem sibi ipse pareret. 

His et gravioribus ad aliorum salu- 
tem curis ac solicitudinibus assidue di* 
stentus ad pietatem ac religionem qua 
privatis colloquiis , qua publicis haben- 
dis concionibus animos inflammare, flu- 
ctuantes et a recto aberrantes itinere in 
viam revocare summopere studebat, quum 
in Hiberniam se contulit Jacobus An- 
gliae Rex hoc nomine secundus , quo 
praesente non semel publice concionatus 
est tanta cum religiosissimi Principis vo- 
luptate , tantaque ejus ingenii ac doctri-’ 
nae admiratione , ut eum , plaudentibus 
omnibus, ac praesertim orthodoxis Epi- 
scopis , collegio sanctissimae Trinitatis 
Dublini praefecerit. Hoc honore tam 
singulari in se optimi Principis libera- 
litate ac munificentia ornatus , nihil 
praetermisit , ut ejusdem non solum , 
sed etiam universorum ordinum expecta- 
tioni de se cumulatissime responderet. 
Tanta enim diligentia, tanto studio fuit, 
dexteritate tanta est usus , ut Collegio 

dignitatem ac pristinum splendorem ab 
eo brevi restitutum, disciplinas quaslibet 
artesque liberales revocatas admirarentur 
omnes unaque voce praedicarent, eique 
uni Collegii Bibliothecam nobilem illam 
quidem optimorumque librorum refer- 
tam , praeclarissimamque in ea quanti- 
vis pretii pervetustorum codicum colle- 
ctionem turbulentissimis illis Regni tem- 
poribus conservatam debere se fateren- 
tur. Huc suas omnes cogitationes ac so- 
licitudines ille contulerat , majoraque 
animo spectabat , quum invidi quidam 
homines ac malevoli , qui sibi jam pri- 
dem ejusdem Collegii procurationem de- 
poposcerant , sibique a Moro provinciam 
illam dignitatis atque honoris plenissi- 
mam per fraudem praereptam existimari 
volebant , eum apud Regem criminari , 
turbulentum hominem , novarumque re- 
rum ac seditionum studiosissimum tra- 
ducere , Regi Regnoque summopere pe- 
riculosum calumniari aggressi sunt ; ne- 
que antea ab incoepto falsis criminatio- 
nibus destiterunt, quam Regis animum, 
qui tantam in religiosis viris calumnian- 

di impudentiam atque improbitatem su- 
spicari non poterat , nec fas esse ducebat, 
ab innocenti viro ac nihil tale opinanti 
prorsus abalienarunt. His auditis j suo- 
que et regni periculo graviter commo- 
tus atque indignans Jacobus Rex , acci- 
ri ad sese statim Morum jubet , gravi- 
busque ac minacibus castigatum verbis 
dimittit ea lege et conditione , ut e re- 
gno suo quamprimum secedat. Rei no- 
vitate perculsus , neque tamen animo 
destitutus, sese Regis sui, quem sincere 
ac religiose verebatur , imperio libentis- 
sime obsecuturum , ac nulla interposita 
mora e regni finibus , quoniam ita im- 
perabat , demigraturum respondit; cete- 
rum se nullius conscium sibi facinoris 
esse , ac fidelissimo seraper in Regem 
Regiamque Domum animo fuisse , sem- 
perque in posterum , quicumque tandem 
casus exciperet, in omni reliqua vita fu- 
turum. Post haec quasi divinans eadem 
animi constantia ac libertate totius Re- 
gni calamitates ac bella intestina prae- 
dixit , quae Regem ipsum a suis deser- 
tum ad alios Reges aliasque gentes au- 

xilii caussa confugere tandem Compelle- 
rent. Ilinc suis omnibus, quam potuit 
celerrime, rebus expeditis, moerentibus 
amicis , collegisque ejus vicem dolenti- 
bus patria cessit , ac Lutetiam Parisio- 
rum iterum commigravit, urbem jam 
sibi amicissimam , eruditionis ac scien- 
tiarum procreatricem , virornmque de 
litteraria Republica bene meritorum 
studiosissimam,. Atque hic ab amicis, qni 
quum primum ejus in hanc urbem redi- 
tum cognoverunt, gratulatum frequentes 
convenerant , amantissime exceptus , a 
clarissimis viris ob eximiam ejus do- 
ctrinam et eruditionem summo in ho- 
nore habitus , bonis omnibus ob egre- 
gias animi virtutes , honestatemque in- 
primis singularem apprime carus jucun- 
dissime vivebat. • M .. 

Non diu tamen hac vitae jucundita- 
te atque otio frui Moro licuit. Nam pro 
fligatis adverso adBoynam praelio, despe- 
ratisque Jacobi rebus , Regno ipse expul- 
sus anno 1689 in Galliam, ne in hostium 
manus incideret , et ut vitae suae apud 
Galliarum Regem perfugium haberet , 

cura suis se recepit. Qui , ut Morum Lu- 
tetiae summo in honore esse ac placidis- 
sime versari cognovit > inimicis , praeser- 
tim omnia conantibus, qui ut Moro no- 
cerent , nihil dntentatum relinquebant , 
et Jacobi Regis animum per se jairtpridem 
alienum odio inflammare in dies magis 
non desinebant , quamprimum ex hoc 
quoque regno abire coegit. 

Lutetia itaque decedens Morus , iti- 
nere in Italiam suscepto , Romam venit. 
Tanti viri in Urbem adventus diu latere 
non potuit , ej usque in sublimioribus di- 
sciplinis recondita doctrina et eruditio sta- 
tim ut cognita et probata est, multos- 
que doctissimos literatosque viros in sui 
admirationem benevolentiamque adduxit. 

Hac tanta doctrinae et eruditionis 
fama commotus Marcus Antonius Car- 
dinalis Barbadicus ( cujus nomen apud 
nos in omni sermone cum grata recor- 
datione celebratur , vivetque apud poste- 
ros memoria sempiterna ) qui tum huic 
Seminario et Collegio nostro, quod ipse 
a fundamentis de suo excitaverat, faraatn 
et existimationem conciliaturus , nullis 

nec sumtibus, nec laboribus parcens prae* 
stantissimos artium disciplinarumque do* 
ctores ac magistros unde conquisitos ho- 
norificis propositis praemiis alliciebat , 
honestissimis invitatum conditionibus , 
Montem Faliscum Morum arcessiit. Quo 
quum venisset , demandatum sibi Theo- 
logiae publice primum tradendae ac stu- 
diorum praefecti munus regendaeque ju- 
ventutis curam; subinde sacrae scripturae 
interpretandae , tum graecae et hebrai- 
cae linguae docendae provinciam alacri 
libentique animo suscepit. Occupato hoc 
honoris loco , quem per quinque ipse 
annos , quoad voluit , obtinuit , primam 
hanc initio statim curam habuit , ut et 
litteris et nobilioribus disciplinis erudi- 
tos praestantesque viros, studiorum sibi 
similitudine ac familiaritate conjunctos 
in hanc urbem ac Seminarium acciret 
invitaretque ; ejusque solicitudine ac stu- 
dio perfectum est , ut brevi Seminarium 
hoc et Collegium bonis artibus in primis 
floreret , neque his tantum regionibus 
contineretur, sed ad exteras etiam gentes 
ac nationes fama celebritasque pervaderet. 

Nec minore dexteritate felicitate- 
que usus est in adolescentibus ad pie- 
tatem et religionem instituendis , et ad 
laborem doctrinarumque studium exci- 
tandis. Atque hujus rei illud satis argu- 
mento est , quod per ea tempora ex hoc 
Seminario et Collegio, tamquam ex equo 
trojano , complures prodierunt illustres 
theologi , legum sacrarum periti , lit- 
teratique viri , qui subinde hujus loci 
famam atque existimationem tueri sum- 
ma cum laude potuerunt. Ingenium in 
illo fuisse ad eloquentiam apparet ex ea 
oratione , quam anno 1700 in Aula hu- 
jus Seminarii, multis audientibus, publi- 
ce habuit, qua ad linguarum graecae et 
hebraicae studium , quas qui nesciret , 
aditum ad veram solidamque eruditio- 
nem nemini patere intelligebat studio- 
sam Juventutem omnibus ingenii viribus 
hortatus est. Mos enim est a majoribus 
traditus } ut qui studiis praesunt , in 
anniversaria studiorum instauratione la- 
tinam habeant orationem ad excitandos 
inflammandosque ad laborem et laudem 
adolescentes , cui quidem sic satis fecit. 



I*' 

ut nomen disertissimi oratoris sit conse- 
quutus. 

De hac tanta tamque solicita Mori 
cura et industria in adolescentibus edu- 
candis instruendisque, curandaque hujus 
Seminarii gloria , bonisque artibus ex- 
citandis admonitus Innocentius XII Pon- 
tifex Maximus, qui tum Ecclesiam uni- 
versam regebat , adeo sibi placuit , 
tantamque animo laetitiam coepit , ut 
ad augendos Seminarii reditus , splen- 
doremque ac decus in posterum servan- 
dum octoginta sestertiorum millia mu- 
nifice liberaliterque assignaverit. Inno- 
centio successit Clemens XI optimus in- 
geniorum aestimator ac patronus , qui 
quanti Morum faceret , ex eo satis in- 
telligi potest , quod pluribus e Purpura- 
tis Patribus adstantibus palam dicere non 
dubitavit , constituisse se tali tantoque 
viro nepotem suum in disciplinam tra- 
dere. Quod quidem evenisset , nisi tan- 
ti Pontificis voluntati ii maxime obsti- 
tissent , qui cum Moro adversabantur , 
tum illi honorem hunc summopere in- 
videbant. 

Dum haec apud nos gerebantur , 
magisque in dies Seminarii hujus et 
Collegii nostri splendor ac dignitas Mo- 
ri auctoritate industriaque augebatur , 
Jacobus interea procul e patrio avito- 
que Regno in Gallia anno 1701 de- 
bitum naturae reddidit. Quo mortuo , 


neque ita multo post , Lutetiam revo- 
catus amplissimos honores ultro sibi de- 


latos non invitus accepit. Nam et Uni- 
versitatis Rector, plaudentibus omnibus, 
statim electus, et in Regio Navarrae Col- 
legio praeses , et a Rege Aloysio XIV 
liberalium omnium artium scientiarum- 


que patrono munificentissimo philoso- 
phiae linguarumque graecae et hebraicae 
regius professor est renunciatus. Quum 
tot tantisque afficeretur honoribus, non 
tamen animo elatum se circumspicere , 
magnifice de se sentire } aut alios con- 
temnere quisquam unquam vidit. Quin 
etiam summam in eo comitatem affabili- 


tatemque sermonis, non vulgarem in tam 
sublimi honorum gradu rerum omnium 

rriodum admirabantur omnes. 

¥ 

Nihil est , quod de ejus honestate 
vitae, morumque integritate, ceterisque 
animi virtutibus , quae summae in Mo- 
ro fuerunt, commemoremus. Tanta vero 
egenis et calamitosis pro viribus suble- 
vandis liberalitate praesto fuit , ut pa- 
rum sibi superesset, quod iis distribuen- 
dum testamento relinqueret . Caritatis 
autem in cives suos , quos semper singu- 
lari complexus est amore , illustre sane 
argumentum dedit , quum domum Hi- 
bernorum Collegio contiguam aere suo 
emit , in qua ii exciperentur , qui Du- 
blino studiorum caussa Lutetiam , tam- 
quam ad mercaturam optimarum artium, 
ventitantes , paupertate premebantur . 
Atque neque opibus unquam, neque con- 
siliis ullo in loco defuit , quo doctiores 
in patriam sapientioresque reverterentur. 
Aliquot ante annis , quam e vita dece- 
deret , quum , amissis oculis , Bibliothe- 
ca inclusus , quam quidem instructam 
sibi paraverat libris neque paucis et se- 
lectis , studiis suis , quibus toto vitae suae 
cursu delectatus fuerat , vacare amplius 
non posset , honestaque hac et liberali 

occupatione animum reficere , mercede 
conduxit , quem statis horis legentem ta- 
citus ipse interea intentoque animo au- 
diret , atque ea , qua posset , voluptate 
perfrueretur. Neque vero pietatis ac re- 
ligionis , cui se totum caste integreque 
devoverat , quaeque Christianum homi- 
nem ac vere religiosum decent , officia 
intermittebat. 

Tali modo quum quinque et octo- 
ginta annos complesset, atque ad extre- 
mam senectutem non minus dignitate f 
quam gratia et nominis celebritate cre- 
visset, sacris omnibus , quae ad Religio- 
nem pertinent , rite sancteque expiatus 
magno cum amicorum bonorumque o- 
mnium , qui cum eo familiarissime vi- 
xerant , tum eorum praecipue , quorum 
inopiae succurrere consueverat , luctu 
desideratus est. 

Decessit X Kal. Septembris anno 
172,6 in Collegio Navarrae , in cujus sa- 
cello, ut ipse praescripserat , sepultus 
est , ut is locus , quem religionis ergo 
vivus frequentaverat , mortuum reconde- 
ret ac custodiret. Bibliothecam suam Hi- 

bernorum Collegio, rem familiarem, quae 
superesset , pauperibus distribuendam re- 
liquit. Ab Universitate solemni pompa 
justa ei reddita , ej usque memoria gene- 
rali ac frequentissimo conventu acade- 
mica oratione celebrata. In sepulcro ve* 
ro Ant. Johnnes vir politioris literaturae, 
poeticaeque facultatis studiosissimus , et 
Lutetiae in aede cathedrali b. m. v. 
canonicus , qui in primis amicissimi ho- 
minis civisque sui casum doluit , hoc in- 
scripsit elogium: 

Sideribus genuit faustis Hibernia Morum , 

Et Morum genuit terra Britanna suum. 

Quis fuit e geminis major si forte requiris , 

Palma nimis dubia est: magnus uterque fuit. 

De existentia Dei, et humanae meatis immortalitate secun- 
dum Cartesii et Aristotelis doctrinam disputatio in duobus libris 
divisa. „ Parisiis an. 1692. 

Hortatio ad studium linguae graecae et hebraicae recitata co- 
ram Eminentissimo Marco Antonio Barbadico Montis Falisci et 
Corneti Episcopo ,, Monte Falisco an. 1700. 

Vera sciendi methodus. „ Lutetiae Parisiorum an. 1716. 

Versio Latina Theologiae Moralis juxta S. Scripturam , Ca- 
nones , et Sanctos Patres Francisci Genet Episcopi Vasionensis. „ 
Parisiis an. 1702. 

GUILELMI BONJOURII 

— — — 

(xuilelmus Bonjourius Tolosae , 
perantiqua aeque ac celebri Galliae Nar- 
bonensis Urbe natus est Kalendis martiis 
anno 1670 honesta quidem familia. De 
prima illius pueritia id satis constat» cum 
lacte nutricis in Deum ac Deiparam Vir- 
ginem pietatem suxisse , quam deinde , 
dum vixit , non modo constantissime re- 
tinuit , sed etiam in dies insigniter au- 
xit. Elucebat jam tum in puero singu- 
laris modestia , praeclara morum inte- 
gritas , indoles ad virtutem magna , quae 
cum omnibus erat admirationi , tum sum- 
ma omnia ac praeclara portendere vide- 
batur .Politioribus disciplinis operam adeo 
diligentem dedit , ut industriam lauda- 
rent omnes, ingenium admirarentur, quod 
non humanis viribus , sed ope divina , 

ac praecipue Deiparae Virginis enixis 
precibus implorata, mirifice auctum in- 
eunte adolescentia praedicabant. Quintum 
supra decimum aetatis annum agebat , 
quum Dei numine afflatus perfectiorem 
sibi vivendi rationem amplectendam de- 
crevit, seque totum Deo vovere consti- 
tuit, eam scilicet putans esse praeclaram 
beate vivendi et simplicem et directam 
viam, quae vix rerum humanarum flu- 
ctibus alluatur. Quare iis in consilium 
adhibitis , quos sensuum habebat suorum 
vitaeque moderatores , censuit e re sua 
fore vel maxime , si Eremitarum san- 
cti Augustini Familiae primo quoque 
tempore nomen daret. 

Qua re impetrata , praeclaram Gui- 
lelmi indolem et animum ad probitatem 
omnino compositum Tolosatis Coenobii 
penetralia excepere, ubi summa cum ani- 
mi alacritate pari cum diligentia stu- 
dioque conjuncta ad philosophicas theo- 
logicasque disciplinas pro studiorum suo- 
rum ratione excolendas cogitationes o- 
mnes , mentemque convertit. Quibus in 
facultatibus tam sedulam, tamque assi- 

duam operam navavit , ut cum praece- 
ptoribus esset carissimus , tum ceteris , 
quibuscum ei usus vitaeque consuetudo 
intercedebat, quosque habebat studiorum 
socios , stimulos adderet , tantumque ipse 
proficeret , ut cuilibet muneri brevi par 
esse judicaretur , quod mores probatissi- 
mos exquisitamque doctrinam postularet. 

Hac tanta ingenii industriaeque lau- 
de non contentus quum, probe intelli- 
geret , philosophicam facultatem sine 
mathematicis disciplinis mancam prorsus 
ac debilem esse , his impense studuit , 
et qua erat ingenii sagacitate ac laboris 
patientia , felicissime arripuit. Praeser- 
tim vero in legendis sanctorum Patrum 
operibus , cognoscendisque Historiae Ec- 
clesiasticae monumentis versatus est, qui- 
bus perfectam sacrorum librorum scien- 
tiam , peregrinarumque liDguarum, quae 
✓ ad eorum intelligentiam summopere con- 
ducunt , non vulgarem illam quidem, sed 
numeris omnibus absolutam cognitionem 
adjunxit. 

Tanta eruditionis ac doctrinae fama 
quum satis esset jam suis notus , Anto- 

nio Pacinio tunc Generali Ordinis Mi- 
nistro permittente , Romam venit qua- 
tuor et viginti annos natus. Qua in ur- 
be , quum primum Bonjourii doctrina 
et probitas innotescere 9 ac praedicari pa- 
lam coepit , statim clarissimis quibusque 
viris probata est; ac nemo fuit, qui non 
eum sibi familiarem cuperet adsciscere. 
Quo fiebat , ut nullus Romae esset lite- 
ratorum hominum coetus , in quem ille 
libentissime non exciperetur. Quumque 
nihil interea praetermitteret eorum, quae 
ad ingenium exercendum conferre posse 
viderentur , majoremque sibi nominis 
gloriam et existimationem comparandam. 
Dissertationem de Nomine Patriarchae 
Josephi a Pharaone imposito typis com- 
misit anno x 696 ; quae magno eruditorum 
hominum plausu excepta cum opinio- 
nem , quam de eo jam animis praecepe- 
rant , confirmavit , auxitque , tum Gui- 
lelrao animos addidit , excitavitque, ut 
eruditionis ac doctrinae studia impensius 
coleret 9 atque alia subinde non exigui 
profecto laboris opera alacrius aggrede- 
retur. Quare anno 1699 Opusculum edi- 

dit , quod inscripsit „ In Monumenta 
Coptica , seu JEgyptiaca Bibliothecae Va- 
ticanae brevis exercitatio. Qua in re plu- 
rimum valuisse Guilelmum, Cuperus in 
suis epistolis , Glerkius in sua Bibliothe- 
ca , Ossingerus in Bibliotheca Augusti- 
niana , Gravesonius Colloquio XI Hi- 
storiae Ecclesiasticae , doctissimi erudi- 
tissimique viri , qui de eo honorificen- 
tissime mentionem faciunt , apertissime 
testantur. 

Nec diu qui vir esset Guilelmus ef- 
fugere potuit acerrimum illum ingenio- 
rum aestimatorem ac patronum benefi- 
centissimum Clementem XI Pont. Max. 
qui quanti ejus prudentiam, reconditam- 
que rerum vel difficillimarum doctrinam 
faceret , cum aliis in rebus , tum in eo 
praesertim ostendit , quod in ea Congre- 
gatione literatissimorum virorum locum 
habere voluit , qui , Cardinali Norisio 
viro in primis clarissimo praeside , cui 
Guilelmus acceptissimus fuit , Kalendarii 
Gregoriani emendationi impigre studio- 
seque operam dabant. Qua in re tam 
gravi tamque praeclaro de se sapientissi- 

mi Pontificis judicio , ac ceterorum expe- 
ctationi cumulatissime respondit. Atque 
hoc nimirum tempus illud fuit , quum 
non mediocri labore perfectum summa- 
que elaboratum industria Kalendarium 
Romanum Chronologorum caussa constru- 
ctum in lucem edidit. Magnum propte- 
rea inter literatos viros quotidie magis 
Guilelmi nomen celebrabatur ; neque 
apud Italos solum , sed et apud exteras 
nationes ejus eruditionis ac doctrinae fa- 
ma pervaserat. Satis enim multa jam scri- 
pserat, quae ad existimationem hominum 
dimanaverant , atque in ejus admiratio- 
nem benevolentiamque doctissimos ma- 
gnique nominis literatos viros adduxe- 
rant. Nam , ut Cuperum , Ayrolium , 
Mussolicum , Montfanconium , Januin- 
gura , Perronium , Casinium, Belletium 
taceam , Magliabecchius , Fontaninius , 
Muratorius , Blanchinius , Nicaisius, vi- 
ri de literaria republica optime meriti 
Guilelmi amicitiam coluerunt , ejusque 
in literariis rebus , omnique eruditionis 
genere judicium plurimi semper fecerunt, 
et admirati sunt. 

Summa nominis celebritate quum 
esset, Marcus Antonius Cardinalis Barba- 
dicus (cujus immortalium in hanc urbem 
meritorum memoriam nulla umquam ob- 
literabit vetustas ) qui , ut huic Semi- 
nario et Collegio nostro famam et exi- 
stimationem conciliaret, praestantissimos 
artium et disciplinarum doctores ac ma- 
gistros unde unde conquirebat, honestis- 
simis eum conditionibus invitavit, eique 
studiosae juventutis in sacris literis eru- 
diendae provinciam detulit. Guilelmum 
itaque Seminarium hoc et Collegium sa- 
crarum literarum interpretem per quin- 
quennium habuit illa industriae atque 
ingenii commendatione , illo mentis acu- 
mine , illo divinae scientiae apparatu , 
quem publicae pugnae non semel fre- 
quentissimo eruditorum virorum coetu 
ex more decertatae demonstrarunt. Non 
ille exsuccum quidpiam auditoribus suis 
exhibebat , sed plenum ac perfectum , 
quodque argumentorum vi , variaque eru- 
ditione animos percelleret ac mira pror- 
sus voluptate perfunderet. Extant etiam* 
num „ Triduana de Canone Librorum Sa - 

erorum Concertatio ex typis hisce no- 
stris edita anno 1704» et Selectae in Sa~ 
eram Scripturam Dissertationes , anno 
1705 impressae , praeter Tractatum de 
Computo Ecclesiastico , quem jam inde ab 
anno 1702 publici juris fecerat; quae non 
vulgarem quidem , sed penitus recondi- 
tam multiplicemque Guilelmi eruditio- 
nem , acerrimumque in rebus difficilli- 
mis judicium, exterar umque linguarum 
peritiam prope singularem satis superque 
declarant. 

Quum haec tanta tainque praecla- 
ra splendoris et gloriae huic nostro lite- 
rarum bonarumque artium domicilio 
Guilelmi opera et industria accessio fie- 
ret , non sine ingenti , cum hujus no- 
strae civitatis , tum universae dioeceseos 
jactura et luctu Marcus Antonius Bar- 
badicus dc vita decessit. Quo mortuo , 
nec ita multo post , Guilelmus ab Adeo- 
dato Nuzzio tunc Generali Ordinis Mi- 
nistro revocatus , sponte docendi mune- 
re abdicato, summo cura studiosae juven- 
tutis , quam erudiebat, moerore, colle- 
gisque omnibus praeter modum dolenti- 

bus , Romam rediit. Qua in urbe majo- 
rem fortasse apud suos quietem atque 
otium nactus, zothecula inclusus se to- 
tum studiis abdidit, pluraque conscripsit, 
quae si in lucem edidisset , magnum 
certe laborum suorum ab eruditis viris 
fructum coepisset , novumque decus li- 
terariae reipublicae comparasset. Extant 
enim Romae , et in peculiari Angelicae 
Bibliothecae cubiculo seorsum manu scri- 
pta adservantur ,, Lexicon rEgyptio-La - 
tinum juxta radices Linguae Mgyptiacae „ 
Antiquitas temporum novis plerumque ob- 
servationibus illustrata ex sacris Paginis , 
et exoticae historiae monumentis Chal- 
daicis , Phoeniciis , JEgyptiacis > Sinensi- 
bus , Graecis hebraicae veritati consonan- 
tibus „ De Dinastiis JEgyptiorum >f Gram- 
matica Hebraica. Quae omnia , etsi assi- 
duos , nec mediocres sane labores pluri- 
masque vigilias ‘requirerent , ita tamen, 
quod plurimi plane obstupescerent, ille 
confecit, ut nulli interea religiosi ho- 
minis officio usquam deesset , nihilque 
eorum omnium , quae coenobii religio- 
sissimi publicae leges , quarum fuit tota 

vita servantissimus , praeciperent , ullo 
umquam tempore , praetermitteret. 

Haec dum ageret, magno interea ani- 
morum aestu exortae jam diu apudSinen- 
ses agitabantur controversiae, quae Chri- 
stianam Rempublicam rei magnitudine 
suspensam solicitamque non mediocriter 
habebant. Quare visum est Pontifici vi- 
rum deligere, qui Turnonio , quem im- 
mortalibus in Religionem ac Sedem Apo- 
stolicam meritis in amplissimum Purpu- 
ratorum Patrum Senatum cooptaverat , 
jamdudum apud Sinenses agenti, simul 
cum mandatis ac literis pro re nata no- 
vae in eum collatae dignitatis insignia 
perferret. Non pauci profecto fuerunt , 
qui tantum sibi honorem deferri cupe- 
rent , atque adeo enixis precibus postu- 
larent: quum Pontifex , qui Guilelmum 
probe norat, eum unum ex omnibus de- 
legit , cujus fidei , prudentiae , atque in- 
tegritati , quam jamdiu cognitam ac spe- 
ctatam habebat, rem tantam, cum di- 
gnitatis , tum periculosae plenam aleae , 
committeret; quum praesertim is esset , 
qui praeter dCgyptiam et Arabicam , Si- 

nensem etiam linguam optime calleret 
ac loqueretur. 

Hoc honore , tam singulari in se 
tanti Pontificis benignitate, prae ceteris, 
et prudentia et dexteritate praestantibus 
viris, ornatus, nulla rei difficultate aut 
itinerum incommodis deterritus, jam tum 
animo et cogitatione praecipiens , quam 
honeste atque utiliter labores atque ope- 
ram collocare suam posset , si in iis , 
quae ad christianae fidei veritatem re- 
ligionemque pertinent , ignaros homines 
atque incultos quoquo modo erudiendi, 
quod jam diu votis omnibus optaverat , 
occasionem nactus esset , lubenti alacri- 
que animo delatum onus suscepit , et 
Roma discedens anno 1707 magnis itine- 
ribus Amacaum Tecta contendit. Quo 
quum feliciter pervenisset , Turnonium 
adiit , cui , quum literas atque amplis- 
simae dignitatis , qua eum Pontifex pro 
merito auctum ornatumque voluerat , 
insignia tradidisset , ceteraque sibi suae- 
que fidei mandata concreditaque diligen- 
ter fideliterque perfecisset , cum eo de 
procuranda animarum salute , et Chri- 

stianae Religioni , qua posset , utiliter 
inserviendo consilium , quod sibi in ani- 
mo jam ante proposuerat , communica- 
vit. Tam egregiam tamque propensam 
Fidei Religionisqne amplificandae volun- 
tatem summopere commendavit Turno- 
nius, eumque ad opus tam praeclarum 
tamque salutare , quibus potuit verbis 
hortationibusqUe paratum jam per se sa- 
tis volentemque confirmavit , bonoque 
animo esse jussit. 

Mutato itaque de Turnonii senten- 
tia justis de caussis Guilelmi nomine , 
Fulgentium cognomento Fabrium, quod 
ex materna familia mutuatus est, Roma- 
nae Ecclesiae Clericum dici deinceps 
voluit ; seque Pekinum , primariam va- 
stissimi quidem atque opulentissimi to- 
tius Sinensis Imperii urbem , ad Impe- 
ratorem se contulit. Qui, quum Fulgen- 
tium mira eruditione , singularique re- 
rum mathematicarum doctrina praestare 
jam ante audivisset , cumque talem re- 
vera tum ex hominis sermone , tum ex 
iis , quae , se praesente , ut industriae 
ingeniique sui specimen aliquod palam 

omnibus praeberet , non invitus gesse- 
rat , cognovisset , qualis omnium sermo- 
ne ac fama celebrabatur , benigne libe- 
raliterque exceptum, magnisque affectum 
honoribus , non ita multo post una cum 
Stridellio clarissimo viro in eam Scy- 
thiae partem , quae nunc Magna Tarta- 
ria dicitur , mittendum censuit , ut se- 
dulo diligenterque regnorum, quae in ea 
continentur , fines describeret. 

Quare Peldno , iis omnibus , quae 
tum itinerum , tum rei magnitudo po- 
stulare videbatur , splendide quidem co- 
pioseque instructi , discedunt , atque in- 
genti erectoque animo Imperatoris jussu 
ac nomine magnum sane ac laboriosum 
opus aggrediuntur , ac provinciis jtegnis- 
que omnibus summa cum diligentia im- 
probo non sine labore ac molestia pera- 
gratis , tandem absolvunt. 

His perfectis , quum eadem , qua 
coeperant , laborum assiduitate , animi- 
que contentione Junnaniae provinciam 
describendam suscepissent , in Arisabii 
regno Guilelmus improviso acuta febri 
correptus est , quam is statim gravissi- 

tnam periculosissimamque sensit. Quum 
frustra remedia essent adhibita , atque 
in horas vis morbi ingravesceret, iis omni- 
bus, quae ad expiandos animos Deumque 
placandum divinitus instituta sunt, ri- 
te persolutis , fidenter sane , ut ii solent, 
qui optima mentis conscientia sustentan- 
tur , intra paucos dies mortuus est VIII 
Kalendas Januarias anno 1714* Vixit an- 
nos quinque et quadraginta doctrina non 
solum , sed et morum suavitate et inte- 
gritate vitae omnibus carus , quibuscum 
ei familiaritas intercessit ; suique desi- 
derium ex hac vita migrando apud omnes 
maximum reliquit. 

Immaturam tanti viri mortem do- 
luit et ipse Sinarum Imperator, qui , re 
nuntiata, singularem benevolentiam suam 
erga Guilelmum in hoc saltem testatam 
voluit y quod mortui cadaver , balsamo 
perunctum , Pekinum per trecenta mil- 
lia passuum deferendum mandavit , ibi- 
que in Ecclesia Christiano ritu consecra- 
ta cum pompa funeris jussit sepelliri. 

ALEXANDRI MAZZINELLII 

— II — * 

Alexander Mazzinellius, immorta- 
le illud gentis nostrae decus et ornamen- 
tum , Valentani Farnesiorum olim Du- 
cum Oppido non ignobili , totiusque di- 
tionis post Gastrum dirutum primario , 
honesto loco natus est anno 1671. Prae- 
clara jam inde a prima aetate docilitatis, 
ingenii , bonitatis morum , singularis in 
Deum pietatis argumenta dedit. Nam 
parentibus obsequi , majores natu vere- 
ri , aequales morum suavitate sibi devin- 
cire, perniciosam malorum societatem ma- 
gna animi provisione devitare , sacras 
aedes frequenter adire , ibique provolu- 
tus in genua abdito in loco diutissime 
totus ad tnodestiam pietatemque compo- 
situs intenta supplicatione sibi Deum pro- 
pitiare non sine ingenti suorum admira- 

tione solebat. His ornatus moribus mi* 
rificum quemdam non parentum modo, 
sed aliorum etiam cujuscumqua aetatis 
ac conditionis amorern sibi plane conci- 
liavit; ac nemo erat , qui non omnia 
bona diceret, ac parentum fortunam lau- 
daret , qui filium haberent tali praedi- 
tum ingenio. Quamquam alia etiam , for- 
tasse non minora , in eo erant , quae 
cuncti mirarentur. Nam quod plerumque 
omnes faciunt adolescentuli , ut animum 
a labore et vigiliis ad otium ac ludicra 
facile adjungant , horum ille nihil stu« 
debat , sed honeste quidquid sibi ab iis 
artibus, quibus aetas puerilis ad huma- 
nitatem informari solet, supererat tem- 
poris, quacumque ratione posset, atque 
utiliter in iis rebus , quibus ad sapien- 
tiam proficeret , sedulo collocabat. , 

Abdicatis itaque puerilibus nugis 
atque oblectamentis , nullam aliam , ni- 
si sapientum virorum consuetudinem avi- 
dissime appetebat ; quos de seriis utili- 
busque rebus diserte graviterqlie disse- 
rentes audiret , quorum saluberrimis do- 
cumentis ac praeceptionibus melior in 

dies fieret, et prudentia , quantum per 
aetatem liceret , doctior. Politioris hu- 
inanitatis et communium literarum in- 
stitutionibus parentum cura et diligen- 
tia in patria imbutus , non adumbrata 
jam , sed expressa indicia dederat futu- 
rae virtutis ; quae sicuti alieno in solo 
clarius splendescere solet , ita optimus 
adolescens miro quodam ejus assequen- 
dae , augendaeque quotidie magis amore 
inflammatus ad hanc civitatem , ad hoc 
Seminarium Collegiumque, Deo sic vo- 
lente , se contulit. Huc ille eo tempore 
tamquam ad bonarum artium mercatu- 
ram virtutumque omnium accessit, quo 
tempore clarissimum illud Purpuratorum 
Patrum lumen , rerumque nostrarum 
omnium firmissimum praesidium divini- 
tus datum nobis atque impertitum, Mar- 
cus Antonius Cardinalis Barbadicus, de 
cujus laudibus quum multa dixeris, plu- 
ra tamen praedicanda supererunt, hanc 
ipsam Musarum sedem , atque erudien- 
dae juventuti Domicilium , ad eam , 
quam ipsi conspicimus , amplitudinem 

nullis parcens sumtibus excitandum cu- 
rabat. 

Alacris itaque et ad omnia summa 
natus Alexander , statim eas literas ag- 
gressus est, quibus ad elegantiorem ani- 
mi cultum adolescentum ingenia infor- 
mantur. Quas brevi , ut pote qui ingenii 
acie non modo , sed industria etiam su- 
pra omnes, quoquot aderant, studiorum 
socios mirifice pollebat, ea celeritate arri- 
puit, ut praeceptoribus , quibus ob singu- 
larem ejus in bonas artes amorem pari 
cum pietate conjunctum apprime carus 
erat, admirationi esset, aequalium cetero- 
rumque quibuscum versari cogebatur, vel 
aemulationem , vel invidiam excitaret. 

His initiis ac fundamentis gloriae 
positis , a politioribus literis ad severio- 
res disciplinas evocatus, eodem , quo coe- 
perat, animi ardore atque incredibili ala- 
critate et studio ad omnia sive naturae, 
sive altissimarum divinarumque rerum 
ea , qua praeditus erat, mentis acie sol- 
lertiaque perscrutanda arcana perlustran- 
daque operam impense contulit. Nihil 
erat in bis studiis sublimioribusque di- 

sciplinis tam abditum , quo non perva- 
deret , nihil tam arduum atque aliis in- 
superabile , quod non ingenii viribus , 
industria , labore , vigiliis facillime su- 
peraret; nullumqne fuit ingenii pericu- 
lum in privatis publicisque disceptatio- 
nibus , quod non libentissime subiret; et 
quo summo cum praeceptorum , audito- 
rumque frequentiae , ac praecipue Emi- 
nentissimi Principis , qui paterna qua- 
dam caritate optimum eximiaeque spei 
adolescentem complectebatur, plausu non 
defungeretur. 

Tanta ingenii gloria quum jam apud 
omnes floreret , ejusque vitae rnorumque 
probitas ab omnibus praedicaretur , mi- 
nimum tamen ipse de se loquebatur ab 
omni prorsus arrogantia et ambitione a- 
lienissimus. Ita sapienter vitam institue- 
rat , ut facile omnes , quibuscum vive- 
bat , perferre ac pati ; his se se dedere, 
eorum obsequi studiis , adversari nemi- 
ni , numquam se illis praeponere sole- 
ret. Quo vivendi genere facillime sine 
invidia laudem invenias , et amicos tui- 
que studiosos pares. Augebatur in dies 

nobilis quidam discendi ardor atque cu- 
piditas. 

Quare iis omnibus defunctus , quae 
tum ad pietatem , tum ad ingenium in 
liberalibus disciplinis exercendum Semi- 
narii hujus et Collegii leges atque insti- 
tuta ab studiosis adolescentibus requirunt, 
reliquo diei tempore , quantum quantum 
erat, abdebat sese in Bibliothecam libro- 
rum copia ad juvenum animos excolen- 
dos satis instructam \ ibique aut legens, 
aut scribens literis se involvebat. Adole- 
scens natus ad sapientiam nullam erudi- 
tionis partem ignorare velle videbatur ; 
et quasi helluo librorum nihil reformi- 
dans inanem vulgi reprehensionem, quo- 
cumque in loco quum otiosus erat , in 
ipsis publicis viis saepe legere solebat. Ne 
quid sibi ad politiorem literaturam et 
eruditionem deesset , latinae graecam , 
liebraicam , gallicam etiam linguam ad- 
junxit. Mirari jampridem egregiae indo- 
lis , doctrinae virtutisque in adolescente 
praestautiain coeperat numquam satis pro 
dignitate laudandus Marcus Antonius 
Cardinalis Barbadicus , ac pro paterna , 

qua erat , caritate , supra ceteros omnes 
complecti. Nec dubitandum illi diutius 
fuit , quo potissimum adjutore in iis ute- 
retur , quae tum ad liberalem juventu- 
tis institutionem , tum ad Seminarii et 
Collegii studiorumque rationem pertine- 
re videbantur. 

Emenso enim studiorum omnium 
stadio , quum annum aetatis attigisset 
vix alterum et vicesimum publice traden- 
dae philosophiae ab eo demandatum sibi 
munus Alexander suscepit , summaque 
cum ingenii laude, communique omnium 
plausu per plures annos sustinuit. Verum 
quod ei sagax et ad sublimia mirifice 
factum natura ingenium largita erat, et 
reconditiores sanctioresque disciplinas quo- 
tidie magis excolere ac diligere videba- 
tur , ei Cardinalis Theologiae cum Scho- 
lasticae , tum Dogmaticae publice pro- 
fitendae provinciam detulit , quam ille 
deinceps per tot annos usque ad extre- 
mum vitae suae tempus tanta nominis 
sui commendatione docuit , tantaque au- 
ditorum , qui ab exteris etiam regioni- 
bus ejus famae celebritate permoti in Se- 

rainarium hoc nostrum Collegiumque con- 
fluebant, frequentia, ut singularis adhuc 
apud omnes memoria sit ejus magisterii. 
Qua quidem re cum omnibus, qui eum 
audiebant , cumulatissime satisfecit, tum 
Cardinalem, qui bonas artes ac discipli- 
nas vehementer fovebat, moribusque ado- 
lescentum pie honesteque formandis mi- 
rum quantum advigilabat , ita sibi de- 
vinxit , ut is optimo sane consilio Se- 
minarii Collegiique supremum modera- 
torem Studioruraque praefectum Alexan- 
drum renuntiaret ; ut qui ceteros pru- 
dentia sapientiaque facile antecederet , 
idem etiam ceterorum studiis ac disci- 
plinae praeesset. 

Hoc munere auctus Scholis omni- 
bus aemulatione excitandis , pietatique 
promovendae sedulo animum adjecit, eo 
successu , qui Eminentissirai religiosissi- 
que Principis opinioni ac votis nedum 
plane respondit , sed et omnium expe- 
ctationem longe superavit. Nec mirum. 
Nam cum pietate ac docrina jungebat 
prudentiam , quae virtus merito guber- 
nandi ars dicitur : neque ei in summa 

comitate affabili tateque deerat gravitas 
ac severitas, ut difficile esset intellectu , 
utrum eum adolescentes magis vereren- 
tur , an amarent. Ad haec atque alia , 
quae natura dederat , animi bona , sin- 
gularis quaedam industria et labor assi- 
duus accedebant. Numquam non illum, 
tot licet curis occupationibusque disten- 
tum , aut legentem aliquid invenisses , 
aut commentantem , aut scribentem, aut 
privatim in cubiculo, vel publico in lu- 
do docentem ; idque ea diligentia et co- 
pia et acumine , et , quod caput est , eo 
ordine , ut omnes intento animo liben- 
tissime audirent, invitissimi ab eo disce- 
derent. 

Ceterum in amicos officiosus, in be- 
ne de se meritos qnosque gratus: mode- 
stus praeterea , demissus , unoque verbo 
moribus integerrimis et honestissimis fuit,, 
ut hac etiam de caussa fieret , ut qui 
illo familiariter uterentur , hi longe ca- 
rissimum haberent. Necesse non est com- 
memorando percensere viros cum ex no- 
stris hominibus, tum ex exteris etiam 
nationibus , genere , dignitate , doctriua 

clarissimos , qui vel omnigena eruditio- 
ne morumque suavitate capti , vel no- 
minis celebritate ac fama permoti omni- 
bus necessitudinis ac voluntatis officiis 
cum Alexandro fuere conjunctissimi. Nam 
ut praeteream Marcum Antonium Car- 
dinalem Barbadicum , qui , dum vixit , 
eum tanti semper fecit , ut quum ex hac 
vita sibi demigrandum esse intelligeret , 
eidem Seminarii hujus atque Collegii pro- 
curationem omnem testamento etiam com- 
mendatam voluerit , Pompilium Bona- 
venturam Episcopum , qui Dioecesanae 
Synodi , quam ipse convocandam cura- 
verat, leges ac Decreta juxta sacrorum 
Canonum regulas unius Mazzinellii pru- 
dentiae , spectataeque jamdiu sibi plane- 
que cognitae in ecclesiastica disciplina 
intelligentiae conscribenda concinnanda- 
que commisit ; quod opus reconditae cu- 
jusdam eruditionis et orthodoxae doctri- 
nae plenissimum jam tum in lucem edi- 
tum habemus in manibus , et admira- 
mur ; Pompejum Cardinalem Aldrovan- 
dum , qui ad acerbissimum atque inopi- 
natum de Alexandri obitu nuncium adeo 

perculsus fuit , ut scriptis Ravenna, ubi 
tunc Legati munere fungebatur , literis 
aegritudinis ac luctus plenissimis eo se 
graviore affectum vulnere significaverit , 
quo majore illum antea benevolentia fue- 
rat prosequutus; ut hos praeteream Ec- 
clesiae hujus nostrae sapientissimos inte- 
gerrimosque Antistites, quorum alter al- 
teri in hujus provinciae administratione 
successit , apud quos summo semper in 
honore ac deliciis fuit , instar omnium 
erit benignitas illa ac singularis huma- 
nitas , qua Clemens XI atque Innocen- 
tius XIII Pontifices Maximi Alexandrum 
complecti consueverunt ; qui non eum 
solum paterno quodam amore prosequuti 
sunt y verum etiam , quod maximorum 
Principum summa laus est , iis muneri- 
bus ac donis , quae virtutis praemia so- 
lent esse , munificentissime cumularunt. 
Quorum primus Romam etiam venire ad 
se Alexandrum jussit , ut eum de Bulla 
Unigenitus y quam editurus erat , quid 
sentiret , praesentem rogaret , ej usque 
etiam opera in re tam difficili gravissi- 
maque uteretur. 

Neque vero apud Benedictum XIV 
sapientissimum illum Pontificem ac lite- 
rarum literatorumque aestimatorem saga- 
cissimum minore in honore atque aucto- 
ritate fuit , a quo praeclarissimum etiam 
praecipuae cujusdam laudis et existima- 
tionis testimonium accepit. Quum enim 
Alexander Benedictum ( qualem proh 
Dii immortales quantumque Pontificem!) 
adisset , ut ei collatam habitis paullo an- 
te Comitiis in universam christianam 
rempublicam supremam potestatem sa- 
cris pedibus advolutus gratularetur, non 
modo eum eximia benevolentia Pontifex 
humanissimus excepit , sed etiam prae- 
sentem videre , amantissime complecti , 
tantique viri colloquio frui jucundissi- 
mum sibi esse multis audientibus aper- 
tissime significavit. 

Quanti vero ejus ingenium , divi- 
narumque rerum ac disciplinarum scien- 
tiam faceret, illud magno argumento fuit, 
quod , quum ab se humanissime dimit- 
teret , id ei oneris imposuit , ut Scho- 
lastico-Dogmaticas ex universa Theologia 
Institutiones , quas per tot annos in hoc 


Digitized by Google 



45 

Seminario et Collegio publice auditori- 
bus suis tradiderat ( quarum quoddam 
quasi specimen nobis exhibet „ Tomus 
primus de Locis Theologicis ,, qui , Lau- 
rentio Migliaccio curante, Panormi pro- 
diit anno 1743 ) in nsum studiosae in 
tota Pontificia Ditione juventutis in vul- 
gus ederet. 

Huc ad nos Roma reversus, quum 
jam , ut tanti Pontificis auctoritati et 
imperio obsequeretur , totus in eo esset, 
ut opus sedulo urgeret , inopinato non 
tam aetate, quam laboribus vigiliisque 
confectus in morbum incidit, cujus ma- 
gnitudine quamvis animus non frange- 
batur , debilitari tamen quotidie magis 
corpus sentiens , omnibus , quae ad re- 
ligionem pertinent , rite sancteque per- 
solutis , quum moribunda , ut poterat , 
voce Christi imaginem e cruce penden- 
tis ( quem semper in sinu atque oculis 
gestasse aperte testatur aureum illud opus 
Uffizio della Settimana Santa a Maz- 
zinellio opportune concinnatum, illustra- 
tumque , quod non semel Romae aliis- 
que in urbibus editum est ) sibi cordi 

apponi jussisset annos septuaginta natus 
VIII Idus Martias, anno 1741 diem suum* 
obiit , tanta quidem animi constantia et 
vultus hilaritate > ut beatam illam ter- 
ram videre videretur, in quam tamquam 
in portum ex longa navigatione esset ven- 
turus. 

Ejus corpus ea, qua par erat, pom- 
pa elatum , atque in aede cathedrali, in 
qua Sacristatus , quam dicunt , digni- 
tate jampridem auctus ceteris omnibus 
doctrina et illustrium virtutum exemplo 
praeiverat , mortui laudes eleganti ora- 
tione praedicante Bartholomaeo Betti Va- 
lentanensis ecclesiae canonico , qui per 
ea tempora in hoc Seminario eloquen- 
tiam summa cum ingenii et existimatio- 
nis fama profitebatur, ingenti totius cum 
Cleri , tum Civitatis luctu conditum est. 

ANDREAE BASSANI 


.Andreas Bassanus , cujus vitam 
summatim exponere nobis in animo est, 
honestissimis parentibus Pordenone na- 
tus Foro Juliensi Venetae ditionis urbe 
insignium sane tum doctrinae tum eru- 
ditionis fama virorum procreatrice foe- 
cundissima. Ineuntis aetatis tempus omne 
in graecis latinisque literis addiscendis 
Ghisio , Fabro , Lorenzonio , Facciolato, 
eruditissimis aeque ac eloquentissimis 
praeceptoribus usus adeo impense con- 
sumpsit , ut jam tum a teneris annis, ve- 
luti ex herbescenti segetum viriditate fu- 
turam messem , qualis postea in iis fu- 
turus esset , facile cuivis liceret augura- 
ri. Vix unum et viginti annos attigerat, 
cum Bassani fama permotus Cardinalis 
Priulius Vicetinus Episcopus honestis- 

simis eum conditionibus ultro advocavit, 
ut in Seminario suo , cui dignitatem ac 
decus addere enixe cupiebat , rhetoris , 
studiorumque Praefecti officio fuDgeretur. 

Vicetiam , ne tanti viri detrectaret 
imperium , profectus , totum sese hu- 
maniorum literarum studiis abdidit; ita- 
que et oratoria et poetica facultate sibi 
concreditos adolescentes per sex annos 
imbuit , ut eos cura atque industria ido- 
neos reddiderit , qui postea non sine lau- 
de in magistri locum sufficerentur. 

Quo facto , non sine contubernalium 
praestantissimorum virorum, quibus ap- 
prime carus fuerat , dolore , munere , 
quod tanta cum* laude exercuerat , spon- 
te abdicato , Patavium , in illud nempe 
disciplinarum omnium bonarumque ar- 
tium domicilium commigravit ; ibique 
cnm Jacobo Facciolato de literis omni- 
bus optime merito diu familiarissime 
vixit ; qui Bassanum ob eximias tum in- 
genii , tum animi dotes adeo dilexit , 
ut postea in literis , quas ad eum mi- 
sit , filii nomine amantissime appellave- 
rit. Cura interim ejus ingenium atque 

eloquentia in dies magis omnium sermo- 
ne celebraretur , Benedictus XIV, quem, 
ut aequum est , honoris atque amplitu- 
dinis caussa nomiuo , sapientissimus in- 
geniorum aestimator, qui tum Ecclesiam 
universam gubernabat , Bassano Enchiri - 
dium ex opere jam a se edito de Sacri- 
ficio Missae conficiendi curam mandavit. 
Quod quam summo Pontifici acceptum 
probatumque esset , ex eo satis aperte 
quivis conjicere possit, quod idem ut gra- 
tum animum Bassano nostro quoquo mo- 
do ostenderet , eum Concordiae canoni- 
cum ultro creavit. Cujus dignitatis am- 
plitudo non modo eum a studiis non re- 
tardavit , quin immo effecit , ut majo- 
re etiam animi contentione ad ea reco- 
lenda se totum conferret. Obibat ille qui- 
dem omnia personae , quam sustinebat, 
officia diligentissime ; neque tamen in- 
terea reliquum tempus otiose absumebat, 
sed repetitis de integro studiis , graecos 
latinosque scriptores ita studiose pervo- 
lutabat , ut eos in succum ac sangui- 
nem suum converteret. Quin imo En - 
chiridium alterum ex ejusdem nunquam 

satis laudandi Benedicti XIV opere De 
festis Domini , et B. Mariae Virginis } et 
de Sanctis ad Ecclesiam Bononiensem per- 
tinentibus eo tempore confecit, ediditque 
typis Seminarii Patavini. Qua de re non 
modo sapientissimorum hominum, sed 
etiam virorum principum studium in se 
convertit , prae ceteris Cardinalium Li- 
vizani et Boschii. Quin ipsi Benedicto 
XIV adeo se probavit , ut ab eodem 
oblatus illi fuerit Episcopatus, cui se sub- 
traxit Andreas non vulgari moderationis 
exemplo (*). 

Jacebant per ea tempora Seminarii 
hujus nostri literae malo quodam fato 
squalore ac sordibus obrutae , potentis- 
que viri opem ac subsidium opperieban- 
tur, cujus auctoritate e tenebris in lu- 
cem vindicarentur. Quod cum eidem sa- 
pientissimo Pontifici per Marium Maffe- 
jura Fulgi natem Episcopum , qui tum 


(*) De eodem mentionem faciunt Ephemerides literariae ( Le 
Novelle deila Repubblica letteraria ) ad annum >74? » Marauc* 
cbullius Vol. II. pag. 5 11 . 

salebrosam ct multis undique difficulta- 
tibus impeditam Ecclesiarum Montisfa- 
lisci et Corneti provinciam singulari pro- 
pemodum prudentia ac dexteritate admi- 
nistrabat , innotuisset , cumque is aegre 
ferret, florentissimum antea musarum do- 
micilium splendorem ac decus , quod 
jampridem apud exteras quoque gentes 
obtinuerat, amisisse , cuperetque in pri- 
stinam dignitatem restitui , Bassanum e 
domestico otio , ubi in jucundissimo li- 
terarum sinu delitescebat , honorificen- 
tissimo decreto excitum voluit , atque 
huc ad nos missum , ut adolescentibus 
nostris iter ad studia praeiret, jacentes- 
que humaniores disciplinas ab interitu 
pene revocaret. 

Bassanus Pontifici Maximo dicto au- 
diens continuo in hoc Seminarium se con- 
tulit *, ac primum in solemni studiorum 
instauratione de graeca lingua orationem 
habuit luculentam et eruditam , quae Be- 
nedicto XIV dicata Romae edita est anno 
1753 . Rhetoris vero studiorumqne prae- 
fecti munus tam praeclarum tamque ho- 
norificum quam graviter , quantaque cum 

laude sex annos antequam excessit c vi- 
ta , quantaque cum studiosae juventutis 
utilitate in hoc Lyceo sustinuerit, nihil 
attinet apud eos commemorare , qui sin- 
gularem illius ac nunquam intermissam 
industriam et solicitudinem probe no- 
runt. Hoc unum asserere non dubitabo, 
Bassanum aureum latinitatis seculum 
huc invexisse , et perpetua civitate do- 
nasse. 

Neque est, cur de ejus integritate 
vitae , de pietate in Deum , ceterisque 
virtutibus , quae christianum hominem 
decent, multa dicamus; quarum omnium 
testimonia , cum in omni reliqua vita , 
tum certissima et luculentissima dedit, 
quum gravissimo hydropis morbo , qui 
certam jam et imminentem mortem mi- 
nitabatur , oppressus jaceret. Grassabatur 
in dies impune magis per cutem et in- 
testina exitialis ille morbus : urebat me- 
dullas siticulosa febris : lacerabant peri- 
tae medicorum manus quaque versus ma- 
le affectum corpus. Doloris acerbitate op- 
primebatur ille quidem , ut nec manus 
tollere, nec pedes amplius posset ; sed 

animum revocabat a sensibus quantum 
poterat , reruraque caelestium ac prae- 
sertim Christi Domini cruciatuum con- 
templatione recreabat. 

Ingravescente interea morbo , pec- 
catorum veniam non sine lacrimis , in- 
timoque doloris sensu a Deo sibi dari ef- 
flagitavit ; ac tandem sacramentis omni- 
bus rite religioseque susceptis cum in- 
credibili eorum , qui tum morienti ade- 
rant , animi commotione ac moerore , 
duos et quadraginta annos natus IV Idus 
Februarias anno 1769 ex hac mortali et 
misera ad immortalem beatamque vi- 
tam, ut speramus et cupimus , evolavit. 

. Ceterum multa scripsit et soluta et 
ligata numeris oratione elegantissimo sti- 
lo , et ad auream felicissimi seculi la- 
tinitatem mirifice facto. Ei rei sunt in- 
dicio praeter duas Epistolas elegantiae 
doctrinaeque plenissimas cl. viro Joanni 
Antonio Vulpio datas de vera cujusdam 
apud Propertium loci lectione et inter- 
pretatione , quae una cum eloquentissi- 
mi in Patavino Gymnasio humaniorum 
literarum professoris responsione in sele- 

ctissimis ad eum Propertii locum com- 
mentariis ejusdem studio et labore edi- 
tis leguntur , Vita Alexandri Knips Ma- 
cop medici praestantissimi, quae Scan • 
nagatti nomen praesefert ; Disceptatio de 
Diptico S, Helenae simulato cujusdam 
patris de Turre nomine ; quae omnia in 
vulgus sunt edita. Quae reliqua sunt , 
sperare juvat , egregii ac religiosi viri , 
penes quem asservantur , qui cum Bas- 
sano familiarissime vixit , opera et cura 
visura quamprimum lucem. 

Haec habui , quae dicerem de tan- 
to viro , cujus literariae institutioni me 
plurimum debere profiteor , quique ma- 
jora el praeclariora erat praestiturus , si 
tempora , si vitae spatia sivissent. 

JOSEPHI SARTINII 

> / 

«F osephus Sartinius Faliscodunensis. 
Huic ab adolescentia ad scholas celebran- 
das Seminarium sorte patuit. Atque ut 
erat eximio ingenio et industria, faci- 
le ad se magistrorum curas convertit , 
praesertim Andreae Bassani , qui jussu 
Benedicti XIV in hoc eodem Seminario 
Rhetoricam id temporis profitebatur. Bas- 
sano duce et auspice , Rhetoricae stu- 
dia absolvit , ad quae potissimum vide- 
batur a natura comparatus. Graviores di- 
sciplinas deinde aggressus majorem in 
dies de se excitavit expectationem. Phi- 
losophiam enim , et Geometriam cum 
laude assequutus est; Iuri deinde civili , 
atque Dogmaticae Theologiae ita vaca- 
vit , ut in publicis experimentis nemi- 
nem non modo superiorem , sed ne pa- 

rem quidem habuerit. Hoc vero notatu 
est dignum, ab ipso, licet sublimioribus 
scientiis dedito , nunquam oratoria , ac 
poetica studia fuisse intermissa. Constat 
enim etiam illud , praeceptori suo , qui 
aqua intercute afflictabatur , in re lite- 
raria quacumque, subcisivis praesertim 
horis, ita fuisse auxilio , ut Bassanus ipse 
Sartinium laborum suorum socium adju- 
toremque habuisse ultro asserere non du- 
bitaverit. 

, Studiorum cuniculo cum laude con- 
fecto , Xaverius Justinianus Episcopus 
captus adolescentis et humanitate et do- 
ctrina Seminarii sui alumnos humanio- 
res literas jussit edocere. Qua quidem in 
re communi omnium expectationi ita 
respondit , ut Xaverius idem non mul- 
to postea ad Rhetoricae cathedram Sar- 
tinium promoverit. Is vero, ut quam gra- 
tam animi significationem Xaverio vivo 
ostenderat , mortuo etiam confirmaret , 
praeclaras illius virtutes laudatione com- 
plexus est (*). 


(*) Haec oratio edita est typis Seminarii et Collegii anno 1771. 

Carus subinde fuit Josepho Car- 
dinali Garampio Episcopo literatorum 
omnium amico et patrono, cujus doctri- 
nam et eruditionem sapientes viri nun- 
quam admirati sunt satis. Hujus praecla- 
rissimi principis hortatu grammaticalium 
elementorum libros duos , quos ad fra- 
tris filios privatim instruendos jam elu- 
cubrarat, typis mandavit , ut Seminarii 
et Collegii adolescentibus facilius expe- 
ditiusque iter ad literarum studium ape- 
riretur. Qui quidem libri non modo in 
nostris , sed in aliis etiam publicis pri- 
vatisque scholis magno non sine adole- 
scentulorum progressu perpetua civitate 
donati sunt. Garampio eodem auctore ac 
suasore, Marci Tullii Ciceronis orationes 
ad nostrarum scholarum usum notis eru- 
ditissimis illustravit. Postea Catullum , 
Tibullum , Propertium Joannis Antonii 
Vulpii vestigiis insistens locupletissimis 
ornavit declarationibus; quae apud omnes 
eo fuerunt in pretio , ut non modo Ro- 
mae, ubi rursum editae sunt anno i83G, 
sed apud exteras quoque regiones earum 
usus habeatur plurimi. 

Interim Cardinalis Garanapius ob 
eximia Sartinii in Seminarium et in Ec- 
clesiam suam merita Cathedralis Aedis Ca- 
nonicum theologum prae ceteris competi- 
toribus elegit. Quo quidem in munere 
et probitate et doctrina munificentissimi 
principis gratiae respondit tum praecipue, 
cum in doctissimorum hominum caetu 
lauream est consequutus. Haec vero di- 
gnitatis et munerum accessio nec Sarti- 
nium extulit , nec ab literarurn studiis 
retardavit. Tanta enim erat modestia , 
ut in iis ipsis libellis, quos jam in lucem 
ediderat ( quae res fuisset perhonorifica ) 
nomen suum noluerit inscribi. Assiduo 
autem assuefactus labori adolescentes li- 
beralibus disciplinis instruendo prope so- 
lidos consumebat dies ; nocti um partem 
saepe vigilabat nunc scribendo , nunc 
graecos latinosque scriptores legendo, et 
commentando. 

Atque hoc loco non est praetereun- 
dum tantam Sartinium usu et exercita- 
tione adeptum fuisse cognitionem in Vir- 
gilii Horatii Ciceronis scriptis , ut si- 
quando oculorum morbo , quod saepissi- 

me ei obveniebat , laboraret , memoriter 
auctores recitaret , et explicaret non si- 
ne magna discipulorum , qui ex ejus ore 
pendebant , admiratione. 

Hac diligenti scriptorum lectione 
recreatus atque enutritus penitiorem la- 
tinae linguae indolem ita pernovit, ut ad 
quaelibet cogitata cum dignitate expri- 
menda illi haec ex natura efflorescere vi- 
deretur. Ad tam eximiam atque illustrem 
latinae linguae peritiam perfecta accesse- 
rat poeticae facultatis cognitio. Carmina 
enim conscribebat stilo ita eleganti , ut 
nec ordo nec ingenium nec delectatio 
in iis desideraretur. Ejus academicae 
exercitationes , quas publice singulis an- 
nis habebat, praeclarum exhibent testi- 
monium. Utramque facultatem tum ora- 
toriam tum poeticam admirati sunt non 
modo Seminarii Patavini professores , sed 
et Josephus Marottus Pii VII ab epistolis 
latinis , etVincentius Campanarius prae- 
stanti vir ingenio et eruditione , quo- 
rum uterque non semel rerum suarum 
judicem voluerunt. 

Quapropter tanta ejus doctrinae et 
eruditionis fama percrebuerat , ut ejus 
scripta passim summaque aviditate per- 
legerentur, eique e manibus, ut ita dicam, 
eriperentur. Hinc est, ut non minorem glo- 
riae fructum , quam Bassanus, Lucinius , 
Castius , quos et antecessores habuit et 
amicissimos, ex hujusmodi studiis Sarti- 
nium collegisse vere videar posse dicere. 
Praeter autem singularem doctrinam in 
eo erat mira quaedam dexteritas in ado- 
lescentibus erudiendis . Se facilem omni- 
bus praebebat : nolebat adolescentes in 
plura distrahi; ea quae ad rem erant, ex 
quo fonte deberent haurire, veluti digi- 
to commonstrabat. Quare mirum non est, 
ex ejus schola summos prodiisse viros ('"), 
quorum doctrina , et dignitate Semina- 
rii nomen et decus asservatum et adau- 
ctum est. (*) 


(*) Inter Sartinii discipulos praecipue recensendi sunt amplis- 
simi S. R. E. Cardinales Joannes Castilioneus , Fabricius Turrio- 
lius , Vincentius Macchius. 

Josepho Cardinali Garampio mortuo 
successit Joannes Sifredus Cardinalis Mau- 
ry, qui Sartinionon minorem ostendit be- 
nevolentiam# At ipse a tam laborioso do* 
cendi munere , quod annos fere quadra- 
ginta exercuerat , jam cupiebat relevari. 
Itaque id saepius efflagitavit. Ejus obte- 
stationibus tandem cessit Sifredus; Se- 
minarii tamen moderatorem esse voluitl 
Non multo post Gallorum copiis Roma- 
nam provinciam invadentibus , quum Car- 
dinalis Maury clam , quemadmodum ce- 
teri S. R. E. Cardinales, fugam arripere 
coactus fuerit , ne in hostium potestatem 
veniret , tum Sartinius ab obligata se 
exsolvens fide, domum se recepit, ibique 
in privato literarum sinu , tanquam in 
tutissimo portu tamdiu conquievit, quam- 
diu Ecclesiae rebus tranquillatis, ad Se- 
minaria instauranda studium omne con- 
ferre Episcopis datum fuit. 

Hoc in tempore Ridolphinus deCon- 
nestabilibus Viterbii Episcopus renuntia- 
tus quum damna Seminario suo illata re- 
parare , ejusque famam latius propagare 
in animo haberet , viros omni scientia- 

ditionibus undequaque arcessebat. Quos 
inter ut Sartinium haberet , nihil in- 
tentatum reliquit. Crebras ad illum mit- 
tebat literas amoris ac benevolentiae ple- 
nissimas, velut si longo inter se amici- 
tiae foedere fuissent devincti. Iteratis ita- 
que Ridolphini postulationibus cum Sar- 
tinius refragari diutius non posset , Vi- 
terbium adiit. Seminarii habenas vel in- 
vitus suscepit. Prima ejus solicitudo fuit. 
Episcopo approbante , leges ac normas , 
quas typis commisit , praescribere ad Se- 
minarii disciplinam et scientiam promo- 
vendam , quibus Viterbienses hodie quo- 
que utuntur. 

Quantam hoc in munere pruden- 
tiae ac probitatis existimationem sibi 
comparaverit , Viterbienses ipsi , apud 
quos gratissima illius adhuc extat memo- 
ria , sunt testes locupletissimi. Atque hic 
silentio praetereundum non est , Sarti- 
nium Paulo Polidorio (*), qui tunc Vi- 


(*) Paulus Polidorius hodie amplissimus S. R. E. Cardinalis 
Praefectus S. Concilii Tridentini decretis interpretandis. 

terbii vicaria potestate fungebatur , et 
Evasio Leone , qui eodem in loco rhe- 
torices moderator existebat, familiarissi- 
ma usum esse. At post triennium, Ridol- 
phino vita functo , in patriam remigra- 
vit , ubi reliquum vitae cursum cum suis 
traduceret. 

Verum post non longam rerum in- 
tercapedinem Bonaventura Gazola Epi- 
scopus Gerviensis Ecclesiae hujus Apo- 
stolicus administrator factus , quum Se- 
minarium et Collegium in pristinam di- 
gnitatem vellet revocare , Sartinium e do- 
mestica umbra , in qua tutus quietus- 
que delitescebat , excitavit , eique licet 
reluctanti studiorum praefecturam con- 
creditam voluit. Ac primum ad studia 
instauranda duas habuit orationes ob au- 
ream latinitatem summopere a praestan- 
tissimis viris commendatas , quae in lu- 
cem prodierunt anno i8i5. Hoc vero est 
admirandum , illum , licet fatiscentibus 
effoeti corporis viribus , nunquam sibi 
demandatae defuisse procurationi. Publi- 
cis enim praeerat disceptationibus, ad sin- 
gulas ventitabat scholas, ut adolescentium 

progressus videret , ac notaret. Instabat, 
urgebat cessantes ad studium modo hor- 
tationibus, modo spe praemiorum. To- 
tus erat in Seminarii gloria et laude pro- 
movenda. Quae ut in dies augeretur ex 
graeco textu jEsopi fabulas tironum exer- 
citationi accommodatas latine reddidit 
ea felicitate , ut ad veterum scriptorum 
laudem pervenisse viri literatissimi exi- 
stimaverint. Hae fabulae in duos divisae 
libellos editae sunt typis Seminarii anno 
i8r6. Quae quidem non solum Sartinii 
ingenium , sed etiam Seminarii et Colle- 
gii nostri nomen illustrant. 

Ceterum fuit vir religiosissimus et 
continentissimus ita , ut etiam ob morum 
suavitatem diligeretur ab omnibus. Fuit 
etiam vir prudens , propositique tenax 
quam qui maxime. Patriae summopere 
studuit , conterraneos amore dilexit sin- 
gulari. 

Ingravescente aetate, usus est valetu- 
dine parum firma ; lithiasi enim saepis- 
sime laborabat. Habebat tamen latera ad 
laborem firma , nec unquam a lassitudi- 
ne acquiescebat, quamvis oculorum etiam 

acies assiduis defatigata vigiliis non paul> 
lum obstupuerat. 

Statura erat mediocri , facie candi- 
dula , oculis caesiis , fronte exporrecta , 
capillo raro et cano. Ad extremam vixit 
senectutem. Annos enim octo et octo- 
ginta natus mortem sancte obiit IV Ka- 
lendas Augusti anno 182,3. Ejus corpus 
in aedem cathedralem elatum est , ibi- 
que honorifice sepultum. A Secundiano 
Bruschio (*) , quem Sartinius, dum vi- 


(*) Secundianus Bruschius Corneti natus est patritia nobilitate. 
Adolescens summo praeditus ingenio boc in Seminario et Collegio stu- 
diorum curriculum confecit. Quinquennium hoc eodem in loco prae- 
ceptoris munus cum laude exercuit. Hinc ultro digressus ut Juris- 
prudentiae operam daret , plures annos Romae commoratus est , 
ubi literatissimorum hominum non solum , sed etiam virorum prin- 
cipum in se excitavit admirationem. Ex quo factum est , ut Vindo- 
bonam juris cognitor missus fuerit apud Poutificis Maximi Legatum 
Petrum Ostiniuin hodie amplissimum S. R. E. Cardinalem Sacri 
Consilii Episcopis et Sodalibus Religiosis tuendis moderandis prae- 
fectum. Sex post aunos Romam revocatus a Gregorio XVI. P. M. 
Decurialis a cubiculo factus et adjutor Aloisii Lambruschinii viri 
Eminentissimi praefecti negotiis publicis. 

Hic cum mirifice floreret , et ob suum ingenium, integritatem, 
et rerum scientiam praeclara omnia de se sponderet , immatura mor- 
te praereptus est annos natus XXXVIII. IV. Kalendas Octobres 
anno MDCCCXXXIX. 

Seminarium et Collegium nostrum solemnes persolvit cxcquias, 


Digitized by Google 



66 


veret, carissimum habuit , tunc Semina- 
rii et Collegii professore laudatus est , 
funusque Gazola Episcopus praesentia 
sua cohonestavit. 


quas inter extinctum eo modo , quo potui , laudavi. Illum enim ine 
et praeceptorem et amicissimum habuisse glorior. 

Multa tum oratorie tum poetice scripsit stilo elegantissimo , 
quae haeredum cura quamprimum risura suot lucem. 



ytMs 201 ZJQft 

Digitized by Google 


INDEX 




Vita Michaelis Mori . 
Guilelmi Bonjourii 
Alexandri Mazzinellii 
Andreae Bassani 
Joseplii Sartinii . 


pag. i 

» 1 9 

„ 33 

*» 47 
„ 55 


Digitized by Google 




IMPRIMATUR 

HIER. DEC. DE ANGELIS 

Pro-Vic. Gen. 


Digitized by Google 


Digitized by Google 




















